סטלאן סקושגורד

סטלאן סְקוֹשְׁגוֹרְד (בשוודית: Stellan Skarsgård; נולד ב-13 ביוני 1951) הוא שחקן קולנוע וטלוויזיה שוודי, זוכה פרס גלובוס הזהב ומועמד פרס אמי ופרס באפט"א על תפקידו במיני-סדרה "צ'רנוביל" מבית היוצר של HBO; שם גילם את הפוליטיקאי הסובייטי בוריס שצ'רבינה.

 ביוגרפיה 
סקושגורד נולד בעיר גטבורג, שוודיה בילדותו נדד עם משפחתו ברחבי שוודיה, והתגורר בין היתר בערים אופסלה, קאלמאר וטוטבו.

 קריירה 
סקושגורד החל את קריירת המשחק שלו בגיל צעיר. הוא הופיע בתוכניות טלוויזיה ועל במות תיאטרון מקומיות.

ב-1982 זכה סקושגורד בפרס פסטיבל הסרטים הבין-לאומי בברלין על תפקידו בסרט "The Simple-Minded Murder". ב-1988 שיחק בסרט "הקלות הבלתי נסבלת של הקיום". ב-1990 שיחק במותחן "המרדף אחר אוקטובר האדום". ב-1994 השתתף בסדרה של לארס פון טרייר "הממלכה". בשנת 1996 חזר לשתף פעולה עם טרייר, הפעם בסרטו עטור הפרסים "לשבור את הגלים". שנה לאחר מכן שיחק בסרטו של סטיבן ספילברג "אמיסטאד" ובסרטו של גאס ואן סנט "סיפורו של ויל האנטינג". באותה שנה שיחק סקושגורד גם בסרט הנורווגי "אינסומניה" ובסרט הבריטי "בני הפנאטי" על פי תסריט מאת חניף קוריישי.

ב-1998 שיחק בסרט המלחמה "המציל" ובמותחן "רונין". ב-1999 שיחק בסרט האימה "ים כחול עמוק".

ב-2000 היה מועמד ל"פרס האקדמיה האירופית" על תפקידו בסרט הנורווגי "אברדין". עוד באותה שנה שיחק בסרט הניסיוני "טיימקוד" לצד סלמה הייק. ב-2001 שיחק במותחן "בית משפחת גלאס", בשנה זו היה מועמד לפרס האקדמיה האירופית על תפקידו בסרט המלחמה המוזיקלי "מחיר הניצחון". ב-2002 שיחק בדרמה "החטוף" ובמותחן הפשע של מאט דילון " עיר רפאים". ב-2003 שיחק במיני-סדרה "הלנה מטרויה" את דמותו של מלך אתונה תסאוס, כמו כן הופיע בדרמה הפילוסופית "דוגוויל" של לארס פון טרייר. סקושגורד גילם את האב לנקסטר מֶרין בשניים מסרטי ההמשך של מגרש השדים (1973) – "מגרש השדים: ההתחלה" (2004) ו"דומיניון: הֶקדֶם למגרש השדים" (2005). ב-2004 השתתף גם בסרט "המלך ארתור".

בשנת 2005 גילם סקושגורד את המלך הרווגר בסרט "ביאוולף וגרנדל"  וכמו כן שיחק בדרמת הספורט "גול". בשנת 2006 הוא גילם את ביל "אוזן-הנעל" טרנר, בסרט שובר הקופות "שודדי הקאריביים: תיבה של איש מת". באותה שנה גילם גם את דמותו של הצייר פרנסיסקו דה גויה בסרט "הרוחות של גויה". בשנת 2007 השתתף סקושגורד בסרט השלישי בסדרת שודדי הקאריביים "שודדי הקאריביים: סוף העולם", גם בסרט זה הוא גילם את דמותו של ביל טרנר. באותה שנה השתתף בסרט שוודי המבוסס על מסדר אבירי היכל שלמה "Arn – Tempelriddaren" (ארן: אביר מסדר הטמפלרים). בשנת 2007 שיחק בסרט האימה "משוואת פרייס". ב-2008 שיחק בסרט "מאמא מיה" שמבוסס על מחזה מוזיקלי בעל אותו שם.

בשנת 2009 שיחק בסרטו של רון הווארד "מלאכים ושדים". בשנת 2010 דיבב בסרט הסטופ מושן הפיני "המומינים: כוכב השביט" המבוסס על הספר "כוכב השביט מגיע לעמק המומינים" מאת הסופרת השוודית טובה ינסון.

סקושגורד מגלם את ד"ר אריק סלביג ביקום הקולנועי של מארוול והופיע בשובר הקופות "ת'ור" (2011), בסרט ההמשך "תור: העולם האפל" (2013) וב"הנוקמים" (2012) ובסרט ההמשך "הנוקמים: עידן אולטרון" (2015).

סקושגורד הופיע גם בסרט "נערה עם קעקוע דרקון" משנת 2011, ובשנת 2014 השתתף בסרטו של לארס פון טרייר "נימפומנית". סקושגורד, ששיתף פעולה עם קנת בראנה בסרטו "ת'ור", חזר לשתף עמו פעולה בסרט "סינדרלה" בבימויו, בו סקושגורד מגלם את הדוכס הגדול.

בשנת 2015 שיחק במיני-סדרת הפשע הבריטית "ריבר" ברשת BBC One בתפקיד השוטר ג'ון ריבר.

ב-2016 גילם אוליגרך רוסי בשם דימה במותחן הריגול "בוגד משלנו", על פי ספר באותו שם מאת ג'ון לה קארה. בשנת 2017 שיחק בסרט "בחזרה למונטוק" של הבמאי הגרמני פולקר שלונדורף. שיחק גם בסרט הספורט הביוגרפי "ג'ון מקנרו נגד ביורן בורג" של הבמאי הדני יאנוס מץ פדרסן אודות אגדות הטניס ג'ון מקנרו האמריקאי וביורן בורג השוודי.

ב-2018 חזר לגלם את דמותו של ביל אנדרסון בסרט ההמשך "מאמה מיה! Here We Go Again".

בשנת 2019 שיחק במיני-סדרה "צ'רנוביל", שם גילם את דמותו של בוריס שצ'רבינה. על תפקידו זה זכה בפרס גלובוס הזהב לשחקן המשנה הטוב ביותר בסדרת טלוויזיה. באותה שנה שיחק בסרט הקולנוע "מוזיקה, מלחמה ואהבה" לצדם של סטיבן דורף וקוני נילסן וכיכב בסרט הדרמה הנורווגי "תקווה" של הבמאית מריה סודהל.

בשנת 2021 גילם את הברון ולדימיר הארקונן בסרט חולית (סרט, 2021).

בשנת 2022 שיחק בסדרת האינטרנט של דיסני+ "אנדור". הסדרה מהווה פריקוול לסרט מיקום מלחמת הכוכבים, "רוג אחת" (2016), על דמותו של קסיאן אנדור חמש שנים לפני אירועי הסרט.

בשנת 2025 כיכב בתפקיד הראשי בסרט הדרמה-קומי "ערך סנטימנטלי" של הבמאי הנורווגי יואכים טרייר. על תפקידו זה זכה בפרס גלובוס הזהב.

 חייו האישיים 
באפריל 1975 נישא לפיזיקאית מיי סקושגורד (ילידת 1956), ויחד יש להם שישה בנים, אלכסנדר סקושגורד (1976), גוסטב סקושגורד (1980), סם סקושגורד (1982), ביל סקושגורד (1990), אייז'ה סקושגורד (1992) וואלטר סקושגורד (1995). ארבעה מתוך ששת הבנים שחקנים גם הם. ב-2007 סקושגורד ומיי התגרשו.

סקושגורד התחתן בשנית עם מייגן אברנט בינואר 2009, ובאותה שנה לזוג נולד בן בשם אוסיאן. ב-2012 נולד לזוג בן שני, קולביורן.

 פרסים ומועמדויות 
פרסשנהקטגוריהעבורתוצאהמקורפרס פיבודי2022בידוראנדורפרס גלובוס הזהב2020שחקן המשנה הטוב ביותר – סדרה, סדרה מוגבלת או סרט טלוויזיהצ'רנוביל2026שחקן המשנה הטוב ביותר – סרט קולנועערך סנטימנטליפרס בודיל2014השחקן הטוב ביותרנימפומניתפרס אמי לבידור בפריים טיים2019שחקן המשנה הטוב ביותר בסדרה מוגבלת או סרטצ'רנובילפרס באפט"א לטלוויזיה2020שחקן המשנה הטוב ביותרצ'רנובילפרס גולדבאג1982השחקן הטוב ביותרThe Simple-Minded Murderer1990Täcknamn Coq Rouge2018שחקן המשנה הטוב ביותרבורג נגד מקנרופרס בחירת הקהל2009צוות השחקנים האהובמאמא מיה!פרס האקדמיה האירופית לקולנוע1998הישג אירופי בקולנוע עולמיאמיסטאד / סיפורו של ויל האנטינג2000שחקן אירופאיAberdeen2001מחיר הניצחון2026ערך סנטימנטליפרסי גות'הם2025שחקן המשנה הטוב ביותרערך סנטימנטליפרס גילדת שחקני המסך1998ההופעה הטובה ביותר של צוות שחקנים בסרט קולנועסיפורו של ויל האנטינגפרס סטלייט2020שחקן המשנה הטוב ביותר בסדרה, מיני-סדרה או סרט טלוויזיהצ'רנובילפרס איגוד מבקרי הקולנוע האמריקאי2026שחקן המשנה הטוב ביותרערך סנטימנטליפרסי בחירת מבקרי הטלוויזיה2020שחקן המשנה הטוב ביותר בסדרה מוגבלת או סרט טלוויזיהצ'רנובילפסטיבליםפסטיבל קרלובי וארי2025גלובוס הקריסטל לתרומה האמנותית הטובה ביותר לקולנוע העולמיפסטיבל הסרטים הבין-לאומי בברלין1982השחקן הטוב ביותרThe Simple-Minded Murdererפסטיבל הקולנוע הבין-לאומי מאר דל פלאטה2002השחקן הטוב ביותרמחיר הניצחוןפסטיבל הסרטים הבין-לאומי של סנטה ברברה2026פרס מונטסיטוערך סנטימנטלי

 קישורים חיצוניים 





הערות שוליים

קטגוריה:שחקני קולנוע וטלוויזיה שוודים
קטגוריה:זוכי פרס גלובוס הזהב: טלוויזיה: שחקן משנה
קטגוריה:זוכי פרס גלובוס הזהב: קולנוע: שחקן משנה
קטגוריה:שחקנים ביקום הקולנועי של מארוול
קטגוריה:שוודים שנולדו ב-1951